K. Tóthová, poslankyňa: (2005-06-30):
Pánovi podpredsedovi Csákymu už tretíkrát budem klásť jednu a tú istú otázku, a to v minulosti som už položila otázku na hodine otázok, nedostala som odpoveď. Ďalej som mu položila tú otázku, ktorú o chvíľu prednesiem ako interpeláciu, dostala som od neho odpoveď, ale odpoveď nebola na to, na čo som sa pýtala. Zo svojej pôvodnej, teda minulej interpelácie prečítam, že mojou základnou otázkou bola otázka: Ako vníma roky trvajúci problém umiestnenia súsošia patrónov Európy. Dostala som odpoveď, že umiestnenie súsošia je v kompetencii samosprávy, čo som mu vo svojej interpelácii výslovne uviedla, že si uvedomujem, že to je kompetencia samosprávy, že to vnímam, že v tom nie je problém, ale že sa pýtam na niečo iné. Žiaľ, dostala som odpoveď, že to je v kompetencii samosprávy. Ďalej odpoveď bola v tom, že nebol dodržaný postup zákonom stanovený. Znovu som upozornila vo svojej minulej interpelácii, že táto otázka nie je predmetom, pretože Matica slovenská urobila všetko, čo jej predpisoval zákon, len k tomu potrebovala stanovisko primátora mesta, ktorý jej to stanovisko nedal. A práve na toto sa pýtam, ako vníma túto pingpongovú odďaľovaciu hru pán podpredseda vlády, ktorý vlastne ako ústavný činiteľ má národnostné otázky v kompetencii, ktorý sa angažuje práve pri otváraní a pri inštalovaní takýchto sôch, naposledy hunského vodcu Attilu v Číčove a pri ďalších príležitostiach. Vážený pán podpredseda vlády, opätovne vás interpelujem a znovu zdôrazňujem, že moja základná otázka, na ktorú čakám vašu odpoveď, je: Ako vnímate ako podpredseda vlády tento už roky trvajúci problém? Buďte taký láskavý, už mi neodpovedajte na to, na čo sa nepýtam, buďte taký milý, nedávajte mi poučenia v koho kompetencii to je, lebo už minule som vám napísala, že viem, v koho kompetencii to je, ale ja sa pýtam na vaše vnímanie, a preto vás prosím, len na toto mi odpovedajte. To je prvá interpelácia. Druhá interpelácia je na pána ministra Fronca. Dovoľte mi, aby som ju prečítala. Vážený pán minister, interpelujem vás na základe získaných signálov od občanov, že ste bez akýchkoľvek podkladov dali na Katedru fyzikálnej chémie Fakulty chemickej a potravinárskej technológie v Bratislave, t. j. na katedre, na ktorej je váš syn v doktorandskom štúdiu, 15 miliónov korún na prístroj, keď takýto prístroj má iná katedra tej istej fakulty. Podľa informácie občanov, ktorí poznajú situáciu na uvedenej fakulte, moderný prístroj toho istého druhu dostala iná katedra pred dvomi rokmi z Kanady a tento prístroj môže pokryť potreby aj ďalších katedier. Za biednej finančnej situácie, aká je v rezorte školstva, keď niektorým školám zateká do učební, keď niet peňazí na vybudovanie štandardných splachovacích toaliet a pod., podľa môjho názoru je neefektívne posúvať financie tam, kde si situácia nevyžaduje urgentné riešenie. Vychádzajúc z vyššie uvedeného, žiadam vás, pán minister, aby ste mi odpovedali na nasledujúce otázky. Opätovne prosím pána ministra, aby odpovede boli na otázky. Prvá otázka. Považujete uvedených 15 mil. Sk za účelne investované peniaze? Druhá otázka. Je veľkou náhodou, že sa takáto štedrosť prihodí práve katedre, na ktorej má váš syn doktorandské štúdium? Tretia otázka. V procese rozhodovania o pridelení uvedených financií na katedru fyzikálnej chémie bola známa informácia, že takýto prístroj má iná katedra tej istej fakulty a dostala ho pred dvoma rokmi z Kanady? Otázku, či ste vy dali tých 15 miliónov, som vám ako priamu otázku nedala. Predpokladám, že budete na ňu reagovať, keďže ste už v tlači reagovali a vašu odpoveď poznám, takže asi dostanem tú istú informáciu, preto vám kladiem tieto tri konkrétne otázky. Vopred obidvom členom vlády ďakujem za ich, zdôrazňujem, konkrétne odpovede a odpovede na priamo položené otázky. Ďakujem za pozornosť.